VG har knyttet sammen sjøkart og dybdedata for å lage 3D-modellen av havbunnen og området rundt kollisjonen.

Oppdatert etter rapport.. Den første 3D-modellen ble laget før Havarikommisjonen la frem sin foreløpige rapport om ulykken torsdag 29. november. Den fører til noen mindre justeringer, blant annet mer lys på tankskipet.

Posisjonene for båtene er plottet ved hjelp av AIS-data fra Marinetraffic.com og radarbilder VG har fått tilgang til. Ettersom KNM «Helge Ingstad» var usynlig på AIS-kartene, har vi sammenlignet posisjonene på de andre båtene med radarbildene (hvor krigsskipet er synlig) for å vise dets posisjon helt frem til krasjen. Bilder av skader på KNM «Helge Ingstad» og «Sola TS» er også brukt for å anslå hvordan og hvor skipene traff hverandre.

Tidspunktene er også anslått ved å sammenligne lydloggene og radarbildene med de offentlig tilgjengelige AIS-kartene som viste hvor «Sola TS» og de andre skipene befant seg. I en ulykkesrapport VG har fått innsyn i angir losen på «Sola TS» at kollisjonen skjedde klokken 04:02/04:03. I en rapport til Samferdselsdepartementet skriver Kystverket at kollisjonen skjedde 04:02. VG får ikke dette til å stemme med dataene fra radar og AIS, som antyder at ulykken må ha skjedd tidligere.

Skipene. 3D-modellen av KNM «Helge Ingstad» er en tro kopi, mens «Sola TS» er et lignende tankskip. De andre båtene er av sammenlignbar størrelse, men er ikke tro kopier.

Lyden du hører er radiokommunikasjonen mellom sjøtrafikksentralen på Fedje og de to skipene. Lydloggen VG sitter på hang allerede sammen med radarvideoen fra ulykken, som igjen ble synkronisert med offentlige AIS-signaler. Derfor kan du altså høre hva som ble sagt hvor i 3D-modellen.

Lys. VG har laget en versjon som viser ulykken i dagslys og en nærmere slik det så ut på kollisjonstidspunktet. Ulykken skjedde tidlig på morgenen mens det fortsatt var mørkt, og derfor har vi måttet tegne inn lyskilder. Det er kjent at det var noe lys på skipene rundt KNM «Helge Ingstad», men ikke kjent hvor mye lys krigsskipet selv hadde på før ulykken. Det er også lagt på noe lys fra Stureterminalen, men det kan ikke gis et fullstendig bilde av alle lyskilder i området på ulykkestidspunktet. Å vise det i mørket gir dessuten lite utbytte for deg som leser, og vi har derfor laget en dagslys-versjon.

Interaktiv versjon. På PC/Mac kan du selv styre kontrollene og vise mer informasjon.